上元晚晴
作者：方回
朝代：宋

paragraphs: 所謂上元者，俗以侈昇平。
漢用方士說，祠祭夜達明。
爇炬或始此，游觀實何名。
年登庶事遂，春早芳意萌。
冶粧飾粉黛，豪奏喧絲笙。
愚玩奪稚魄，淫窺蕩狂情。
天寶覆唐都，宣和傾汴京。
詞人麗唱在，物極良足驚。
一隅頗完盛，四運遄代更。
戍守列萬里，鎮防連百城。
崛起間竊發，交馳事遐征。
昏黑煙火滅，哭聲無歌聲。
曉雨花信過，夜蟾桂輪清。
時節既如此，焉問陰與晴。